Misrda qulagan layner “qora qutilari”ni o‘rganishning dastlabki natijalari e’lon qilindi

Misrda qulagan A321 layneri tashqi ta’sirga uchramagan, uchuvchi esa samolyot radarlardan yo‘qolishidan avval hech qanday nosozlik haqida axborot bermagan. Bu haqda, “RBK”ning ma’lum qilishicha, “qora qutilar”ni o‘rganish bo‘yicha dastlabki xulosalardan boxabar manbaga asoslanib, Reuters agentligi xabar bermoqda.

Agentlikning hodisa yuzasidan tergov harakatlarini olib borayotgan Misr mas’ullariga asoslanib xabar berishicha, samolyot tashqi ta’sirga uchramagan.
Avvalroq Moskvada tashkil etilgan matbuot anjumanida Metrojet (“Kogalimavia”) aviakompaniyasi rahbariyati samolyotning havoda ishdan chiqishining faqat bitta aniq izohi borligi, ya’ni, havo kemasiga tashqaridan ta’sir ko‘rsatilganini ma’lum qilgandi.
“Samolyot havoda buzilib ketishiga sabab bo‘ladigan nosozlikning o‘zi yo‘q. Mazkur holatda samolyot yerdan berilgan zarba oqibatida buzilib ketgan. A320 — juda ishonchli samolyot, uning tizimi uchuvchi qo‘pol xatoga yo‘l qo‘ygan vaqtda ham katta yuklamalarga chiqishga imkon bermaydi”, — dedi Metrojet bosh direktorining parvozlarni tashkil etish masalalari bo‘yicha o‘rinbosari Aleksandr Smirnov.
Metrojet aviakompaniyasining Sharm-ash-Shayxdan Sankt-Peterburgga uchayotgan Airbus A321 layneri 31-oktabr, shanba kuni Misrning El-Arish shahridan 100 kilometr uzoqlikda quladi. Samolyot bortida bo‘lgan barcha 224 kishi (217 yo‘lovchi hamda ekipajning 7 a’zosi) halok bo‘ldi.
Xalqaro aviatsiya qo‘mitasi (XAQ) ekspertlarining fikricha, samolyot katta ehtimol bilan havodaligidayoq buzilib ketgan. XAQ ijrochi direktori 1-noyabr kuni bergan bayonotida samolyot bo‘laklari 20 kvadrat kilometr maydonga sochilib ketganini ma’lum qilgandi. “TASS” manbalarining aytishicha, layner havoda yonib ketgan.
Metrojet’ning texnik direktori Andrey Averyanov esa 2-noyabr, dushanba kuni bo‘lib o‘tgan matbuot anjumanida A321’ning dum qismida haqiqatan ham aviahalokatga qadar buzilgan joy borligini tasdiqladi. Ma’lum bo‘lishicha, layner hali Livanning Middle East Airlines aviakompaniyasiga tegishli bo‘lgan 2001-yilda qo‘nish vaqtida dum qismini uchish-qo‘nish yo‘lagiga urib olgan.